กรมการค้าภายใน ยืนยันสถานการณ์ราคาผักยังทรงตัวและไม่ขาดแคลน
นายอุดม ศรีสมทรง รองอธิบดีกรมการค้าภายใน เปิดเผยว่า จากการลงพื้นที่ติดตามสถานการณ์ผัก ณ ตลาดสี่มุมเมือง จังหวัดปทุมธานี ซึ่งเป็นตลาดขายส่งผักขนาดใหญ่ พบว่า ราคาผักส่วนใหญ่ยังคงทรงตัว ราคาไม่เปลี่ยนแปลงเมื่อเทียบกับราคาของสัปดาห์ก่อน ซึ่งผักที่มาจากแหล่งผลิตทางภาคเหนือและภาคตะวันออกเฉียงเหนือราคาไม่ได้รับผลกระทบมากนัก ส่วนผักบางชนิดที่อยู่ในเขตพื้นที่น้ำท่วมได้รับความเสียหายมีการปรับราคาขึ้นบ้างเล็กน้อย เช่น ขึ้นฉ่าย ผักชี ผักกาดหอม เนื่องจากเกษตรกรประสบปัญหาไม่สามารถเก็บเกี่ยวได้ตามปกติ แต่คาดว่าเมื่อสถานการณ์คลี่คลาย ราคาจะกลับเข้าสู่ความสมดุลตามกลไกตลาดอีกครั้ง ซึ่งได้ประสานไปยังพาณิชย์จังหวัดทั่วประเทศ ให้ติดตามการจำหน่ายอย่างใกล้ชิด รวมทั้งสถานที่เพาะปลูกผักที่ได้รับผลกระทบจากปัญหาน้ำท่วม เพื่อช่วยเหลือและบรรเทาความเดือนร้อนให้กับประชาชน โดยจะมีเจ้าหน้าที่ออกตรวจสอบอย่างต่อเนื่อง เพื่อดูแลให้ราคาขายปลีกสอดคล้องกับราคาต้นทุน และป้องปราบมิให้มีการฉวยโอกาสปรับขึ้นราคากระทบต่อผู้บริโภค พร้อมเน้นย้ำให้ผู้ประกอบการต้องปิดป้ายแสดงราคาให้ชัดเจน และไม่ฉวยโอกาสขึ้นราคาเกินสมควร หากประชาชนพบเห็นการจำหน่ายสินค้าที่ไม่เป็นธรรม สามารถแจ้งได้ที่สายด่วน 1569